SCB ร่วง 10% นิวโลว์รอบกว่า 8 ปี คาดนลท.ผิดหวังงบ หลังประกาศกำไรปี 62 ทรงตัว 4 หมื่นลบ.
SCB ร่วง 10% นิวโลว์รอบกว่า 8 ปี คาดนลท.ผิดหวังงบ หลังประกาศกำไรปี 62 ทรงตัว 4 หมื่นลบ. โด ณ เวลา 12.08 น. ราคาอยู่ที่ 104.50 บาท ลบ 12.50 บาท หรือ 10.68% สูงสุดที่ 106 บาท ต่ำสุดที่ 102 บาท ด้วยมูลค่าซื้อขาย 6.24 พันล้านบาท 
20 ม.ค. 2563

ผู้สื่อข่าวรายงานว่า ราคาหุ้น ธนาคารไทยพาณิชย์ จำกัด (มหาชน) หรือ SCB ล่าสุด ณ เวลา 12.08 น. อยู่ที่ 104.50 บาท ลบ 12.50 บาท หรือ 10.68% สูงสุดที่ 106 บาท ต่ำสุดที่ 102 บาท ด้วยมูลค่าซื้อขาย 6.24 พันล้านบาท โดยราคาหุ้นปรับตัวลดลงทำจุดต่ำสุดในรอบ 8 ปี 2 เดือน นับตั้งแต่ราคาหุ้นอยู่ที่ระดับ 105 บาท เมื่อวันที่ 28 พ.ย. 2554

ทั้งนี้ คาดว่าปัจจัยที่ส่งผลให้ราคาหุ้นปรับตัวลดลง มาจากการที่ SCB ประกาศผลการดำเนินงานประจำปี 2562 มีกำไรสุทธิน้อยกว่าที่นักวิเคราะห์คาดการณ์ไว้ก่อนหน้านี้
โดย SCB ประกาศผลการดำเนินงานประจำปี 2562 มีกำไรเพิ่มขึ้น 0.92% มาที่ 40,436.35 ล้านบาท จากปี 2561 มีกำไร 40,067.56 ล้านบาท ขณะที่ในช่วงไตรมาส 4/62 มีกำไรสุทธิ 5,506 ล้านบาท ลดลง 62.8% จากไตรมาสก่อน และลดลง 22.3% จากช่วงเดียวกันของปีก่อน ส่วนใหญ่เป็นผลจากการตั้งสำรองหนี้สงสัยจะสูญจำนวนมาก โดยในไตรมาส 4/62 ตั้งสำรองฯ 9,608 ล้านบาท ส่งผลให้ทั้งปี 2562 ตั้งสำรองฯรวมจำนวน 36,211 ล้านบาท เพิ่มขึ้น 50.7% จากปีก่อน เป็นผลจากสภาพเศรษฐกิจที่ชะลอตัวลง ซึ่งอาจส่งผลกระทบกับพอร์ตสินเชื่อของธนาคาร ขณะที่มีอัตราส่วนค่าเผื่อหนี้สงสัยจะสูญต่อสินเชื่อด้อยคุณภาพของธนาคาร ณ สิ้นเดือนธันวาคม 2562 อยู่ที่ 134%
อย่างไรก็ดี SCB ประกาศจ่ายปันผลจากกำไรสะสมเป็นเงินสด 0.75 บาทต่อหุ้น กำหนดวันที่ไม่ได้รับสิทธิปันผล 30 ม.ค. 63 และกำหนดจ่าย 14 ก.พ. 63
อนึ่ง ผลการดำเนินงานประจำปี 2562 ถือเป็นระดับที่ต่ำกว่าการคาดการณ์ของนักวิเคราะห์ ยกตัวอย่างกรณี บล.ดีบีเอส วิคเคอร์ส (ประเทศไทย) ระบุในบทวิเคราะห์ (16 ม.ค.2563) แนะนำ “ถือ” SCB ราคาเป้าหมาย 128 บาท/หุ้น โดยคาดว่ากำไรสุทธิปี 2562 จะเติบโตสูง 11% เป็น 4.46 หมื่นล้านบาท เพราะมีกำไรจากการขาย SCBLIFE เข้ามาช่วยหนุน